Title: ประกาศสำนักนายกรัฐมนตรี เรื่อง กำหนดให้การเข้าใช้อสังหาริมทรัพย์เพื่อกิจการขนส่งมวลชน ในท้องที่เขตจตุจักร เขตห้วยขวาง เขตวังทองหลาง เขตบางกะปิ เขตสวนหลวง เขตประเวศ เขตบางนา กรุงเทพมหานคร และอำเภอบางพลี อำเภอเมืองสมุทรปราการ จังหวัดสมุทรปราการเป็นกรณีที่มีความจำเป็นและเร่งด่วน

ประกาศสำนักนายกรัฐมนตรี

ประกาศสำนักนายกรัฐมนตรี
เรื่อง
กำหนดให้การเข้าใช้อสังหาริมทรัพย์เพื่อกิจการขนส่งมวลชน
ในท้องที่เขตจตุจักร
เขตห้วยขวาง เขตวังทองหลาง เขตบางกะปิ
เขตสวนหลวง
เขตประเวศ เขตบางนา กรุงเทพมหานคร และอำเภอบางพลี
อำเภอเมืองสมุทรปราการ
จังหวัดสมุทรปราการ
เป็นกรณีที่มีความจำเป็นและเร่งด่วน[๑]

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวณที่ที่จะดำเนินการเพื่อกิจการขนส่งมวลชน
ในท้องที่เขตจตุจักร เขตห้วยขวาง เขตวังทองหลาง เขตบางกะปิ เขตสวนหลวง เขตประเวศ
เขตบางนา กรุงเทพมหานคร และอำเภอบางพลี อำเภอเมืองสมุทรปราการ จังหวัดสมุทรปราการ พ.ศ.
๒๕๕๘ เพื่อประโยชน์ในการดำเนินกิจการขนส่งมวลชนตามโครงการรถไฟฟ้า สายสีเหลือง ช่วงลาดพร้าว
- สำโรง นั้น

การรถไฟฟ้าขนส่งมวลชนแห่งประเทศไทยซึ่งเป็นหน่วยงานที่ดำเนินการตามพระราชกฤษฎีกาเห็นว่า
การดำเนินกิจการขนส่งมวลชนตามโครงการดังกล่าว เป็นกรณีที่มีความจำเป็นและเร่งด่วน
เพื่อแก้ไขปัญหาการจราจรในกรุงเทพมหานครและปริมณฑล
ซึ่งหากการเข้าใช้อสังหาริมทรัพย์เพื่อกิจการขนส่งมวลชนเนิ่นช้าไปจะเป็นอุปสรรคอย่างมากต่อการดำเนินการกิจการขนส่งมวลชน

อาศัยอำนาจตามความในมาตรา ๑๙ วรรคหนึ่ง แห่งพระราชบัญญัติว่าด้วยการจัดหาอสังหาริมทรัพย์เพื่อกิจการขนส่งมวลชน
พ.ศ. ๒๕๔๐ ประกอบกับมาตรา ๓๕ วรรคหนึ่ง แห่งพระราชบัญญัติการรถไฟฟ้าขนส่งมวลชนแห่งประเทศไทย
พ.ศ. ๒๕๔๓ คณะรัฐมนตรีโดยมติ เมื่อวันที่ ๒๖ กันยายน พ.ศ. ๒๕๖๐
จึงกำหนดให้การเข้าใช้อสังหาริมทรัพย์เพื่อกิจการขนส่งมวลชนตามพระราชกฤษฎีกากำหนดเขตที่ดินในบริเวณที่ที่จะดำเนินการเพื่อกิจการขนส่งมวลชน
ในท้องที่เขตจตุจักร เขตห้วยขวาง เขตวังทองหลาง เขตบางกะปิ เขตสวนหลวง เขตประเวศ
เขตบางนา กรุงเทพมหานคร และอำเภอบางพลี อำเภอเมืองสมุทรปราการ จังหวัดสมุทรปราการ
พ.ศ. ๒๕๕๘ เป็นกรณีที่มีความจำเป็นและเร่งด่วน
เพื่อให้พนักงานเจ้าหน้าที่มีอำนาจเข้าใช้อสังหาริมทรัพย์นั้นตามพระราชบัญญัติว่าด้วยการจัดหาอสังหาริมทรัพย์เพื่อกิจการขนส่งมวลชน
พ.ศ. ๒๕๔๐ ได้

ประกาศ
ณ วันที่ ๑๕ ธันวาคม พ.ศ. ๒๕๖๐
พลเอก
ประยุทธ์  จันทร์โอชา
นายกรัฐมนตรี

ปวันวิทย์/อัญชลี/จัดทำ
๕ มกราคม ๒๕๖๑

[๑] ราชกิจจานุเบกษา
เล่ม ๑๓๔/ตอนพิเศษ ๓๒๐ ง/หน้า ๙/๒๕ ธันวาคม ๒๕๖๐